26.		Žiadosť o odpustenie daňového nedoplatku fyzickej osobe
			(§ 70 zákona č. 563/2009 Z. z. o správe daní – daňový poriadok)
Jozef Veľký, Východná ul. 33/2, Humenné, IČO, DIČ, IČ DPH
Daňový úrad PREŠOV
pobočka DÚ Humenné
Štefánikova 18, 066 39 Humenné
Humenné 11. 5. 2022
Vec:		Žiadosť o odpustenie daňového nedoplatku
Nadväzne na § 70 zákona č. 563/2009 Z. z. o správe daní – daňový poriadok) žiadam o o odpustenie daňového nedoplatku na dani z príjmov fyzickej osoby, ktorý vznikol vyrubením rozdielu dane z príjmov fyzickej osoby po vykonaní daňovej kontroly za zdaňovacie obdobie roku 2019 vo výške 3 325,00 € (slovom tritisíctristodvadsaťpäť). Príčinou vzniku nedoplatku boli nedostatky vo vedení účtovníctva, ktoré vznikli nesprávnym účtovaním leasingových splátok na firemné dodávkové vozidlo a reklamných výdavkov, ktoré z časového hľadiska nesúviseli s kontrolovaným zdaňovacím obdobím. Nesprávne účtovanie nebolo vykonané s úmyslom znížiť daň, ale nesprávnym pochopením účtovania leasingových splátok, reklamných nákladov a členského príspevku z hľadiska zákona o dani z príjmov ako daňového výdavku z časového hľadiska.
Zaplatenie vyrubeného rozdielu dane z príjmov fyzickej osoby vo výške 3 325,00 € je pre moju malú živnosť likvidačné. Ťažkú finančnú situáciu komplikujú aj vážne zdravotné ťažkosti mojej manželky, ktorá mi pri podnikateľskej činnosti vypomáha, a ktorá je dlhodobo nemocná. Zaplatením tohto daňového nedoplatku je ohrozená aj výživa mojej rodiny na mňa odkázanej.
Žiadam o zohľadnenie uvedených skutočností a odpustenie daňového nedoplatku na dani z prímov fyzických osôb vo výške 3 325,00 €.
Juraj Veľký, v.r.
Prílohy:
1.	Potvrdenie o finančnej situácii rodiny podnikateľa – výška celkového príjmu, počet osôb odkázaných na jeho výživu
2.	Lekárska správa o zdravotnom stave manželky podnikateľa
Poznámka k odpusteniu daňového nedoplatku alebo úľavy na dani z príjmov fyzickej osoby
Úľavu na dani alebo odpustenie daňového nedoplatku upravuje § 70 daňového poriadku.
Na účely tohto ustanovenia sa daňovým nedoplatkom rozumie daňový nedoplatok na dani okrem úroku z omeškania, úroku a pokuty. Podľa tohto ustanovenia možno odpustiť aj daň, pri ktorej ešte neuplynula lehota splatnosti, ak daňový subjekt (fyzická osoba) preukázala splnenie podmienok na jej odpustenie.
Zákon v ust. § 70 upravuje konanie, v ktorom sa prejavujú sociálne aspekty. Správca dane v zmysle zákona je povinný dbať na to, aby daňový subjekt vyrubenú daň na základe podaného daňového priznania alebo rozhodnutia zaplatil, pričom by mal aj zvažovať možný vplyv vymáhania daňového nedoplatku na sociálnu situáciu daňového subjektu – fyzickej osoby. Daňový poriadok pre účely ustanovenia § 70 samostatne definuje daňový nedoplatok na dani okrem úroku z omeškania, úroku a pokuty, ktoré daňový subjekt nezaplatil v lehote splatnosti.
Konanie vo veci povolenia úľavy na dani alebo odpustenia daňového nedoplatku sa začína na základe žiadosti daňového dlžníka – fyzickej osoby. 
Zo žiadosti musí byť zrejmé, že daňový dlžník – fyzická osoba žiada o úľavu na dani alebo odpustenie daňového nedoplatku z dôvodu, že vymáhaním daňového nedoplatku by bola vážne ohrozená výživa samotného daňového dlžníka alebo osôb odkázaných na jeho výživu. 
Zákon zároveň ukladá podmienku, aby ohrozenie výživy daňový dlžník aj preukázal, pričom spôsob akým má ohrozenie výživy preukázať nestanovuje. 
Úľavu na dani alebo odpustenie daňového nedoplatku na dani nemôže žiadať daňový dlžník – právnická osoba. 
Zákon zároveň vymedzuje, na ktorých daniach správca dane nepovolí úľavu na dani ani neodpustí daňový nedoplatok. Ide o daňové nedoplatky na DPH a spotrebných daniach.
Po posúdení splnenia podmienok preukázania ohrozenia výživy daňového subjektu a osôb odkázaných na jeho výživu správca dane vydá rozhodnutie, ktorým daňovému dlžníkovi povolí úľavu na dani alebo odpustí daňový nedoplatok. Proti rozhodnutiu nie je možné podať odvolanie.
Z hľadiska vyrubenia úroku z omeškania podľa § 156 daňového poriadku, ak správca dane povolí úľavu na dani alebo odpustí daňový nedoplatok, úrok z omeškania alebo jeho pomernú časť prislúchajúcu k povolenej úľave dani nevyrubí, a to do dňa doručenia rozhodnutia o povolení úľavy na dani alebo odpustenia daňového nedoplatku. Povolenie úľavy alebo odpustenie daňového nedoplatku môže byť viazané na podmienky, a to najmä na povinnosť zaplatenia časti daňového nedoplatku v lehote určenej v rozhodnutí.
Pri rozhodovaní o úľave na dani alebo o odpustení daňového nedoplatku musí správca dane postupovať aj v súlade s osobitným predpisom, ktorým je zákon č. 358/2015 Z. z. o úprave niektorých vzťahov v oblasti štátnej pomoci a minimálnej pomoci a o zmene a doplnení niektorých zákonov (zákon o štátnej pomoci). Podľa tohto zákona sa odpustenie sankcie alebo povolenie úľavy zo sankcie považuje za nepriamu pomoc formou poskytnutia výhody príjemcovi v nepeňažnej forme podľa § 6 ods. 2 písm. b) úľava na dani tohto zákona.
Ak správca dane nevyhovie žiadosti o povolenie úľavy na dani alebo o odpustenie daňového nedoplatku, rozhodnutie nevydáva a uvedenú skutočnosť písomne oznámi daňovému subjektu.
Na úľavu na dani alebo odpustenie daňového nedoplatku nie je právny nárok.
Žiadosť o odpustenie daňového nedoplatku sa podáva miestne príslušnému správcovi dane. Podanie žiadosti o úľavu dane alebo odpustenie daňového nedoplatku podlieha povinnosti zaplatiť správny poplatok vo výške 9,50 € (položka 143 sadzobníka správnych poplatkov).